《郝思温大字歌》
元代·何中

东山手提雪庵笔，笔中出此万钧力。重如岱岳镇坤维，奇如古鼎跃泗侧。

点如沧海之碣石，直如参天之古柏。曲如老龙恣盘挐，横如方城立铁壁。

快如大泽斩蛇剑，妖夔幻魈□辟易，巨灵引指太华擘。

三千狮子座，举臂可移得。偶然挥毫□，世间壮士不能掷。

瘗鹤铭，摩厓碑，后来者谁谁继之。我尝见龙溪之字大如箕，五百年间无此奇。

雪庵老，东山子，优钵昙花重现世。昆崙以为笔，东溟以为砚，青天以为纸，为我写太平两大字。

持献天皇九九八十一万岁，我歌尔字我老矣。

作者简介：（1265—1332）元抚州乐安人，字太虚，一字养正。少颖拔，以古学自任，学弘深该博。文宗至顺间，应行省之请，讲授于龙兴路东湖、宗濂二书院。有《通鉴纲目测海》、《通书问》、《知非堂稿》。